PENGESMELL: Den høye dollarkursen gjør F-35 mye dyrere enn planlagt. Nå kan milliardsmellen gjøre at Stortinget må behandle kjøpet av F-35 på nytt.

«Dersom man ikke får tilleggsbevilgninger for å dekke inn valutaendringene vil det kunne få store konsekvenser for Forsvaret, og gå utover både Kampflyprogrammet og andre investeringer i Forsvaret», heter det i rapporten.

Dersom flykjøpet skal legges inn i budsjettet med ny dollarkurs, vil det få store konsekvenser for Stortingets behandling av Langtidsplanen for Forsvaret til høsten, der det allerede er knapphet på penger.

Nå erfarer Klassekampen at Forsvarsdepartementets eget estimat for budsjettåret 2017 ligger svært nær den øvre kostnadsrammen som Stortinget har satt.

Den sterke dollaren gjorde flyene 12,7 milliarder kroner dyrere enn planlagt. Forsvarsdepartementet hevder imidlertid å ha lyktes i å kutte kostnadsestimatet med 4,2 milliarder kroner, noe som gjorde det mulig for departementet å sette et nytt kostnadsestimat på 78,3 kroner, litt mer enn en milliard under smertegrensa på 79,6.

Denne smertegrensa justeres hvert år for prisvekst på militært materiell etter en faktor bestemt av Finansdepartementet. Justert for denne kostnadsveksten er grensa på 79,5 milliarder kroner for budsjettåret 2016.

Når den norske staten nå skal begynne å betale størstedelen av regningen for flyene, er kursen oppe i godt over åtte kroner. Det har store konsekvenser. Stortinget vedtok å kjøpe jagerflyene med en forventet kostnad på 69,7 milliarder i dagens kroner. Som en sikkerhet mot store kostnadssmeller vedtok også de folkevalgte en smertegrense.

Da Stortinget vedtok å kjøpe 52 kampfly av typen F-35 i juni 2012, var dollarkursen på like under seks kroner. Nå, samtidig som kostnadene etter innkjøpsplanen skal skyte i været, har den norske krona falt, og dollaren er blitt mye dyrere.

Kostnadssmellen er så stor at den er like ved å krysse smertegrensa som Stortinget satte i 2012 da kampflykjøpet ble vedtatt.

Professor vil ha ny vurdering

Professor i finans og valutaekspert Dagfinn Rime mener det er på tide å oppdatere anslaget for hvor mye kampflykjøpet kommer til å koste. BI-professoren mener Forsvarsdepartementet ikke lenger kan vise til anslaget fra 2012 som tilsier at kjøpet av 52 kampfly skal koste 69,7 milliarder.

– Det kan ha vært et bra anslag i 2012, men det er ikke et bra anslag i dag. De kan ikke oppdatere dette kontinuerlig, men nå er dollarkursen så langt unna det forventede nivået at det kan være greit å oppdatere anslaget, sier han.

Rime slår fast at det er svært vanskelig å beregne framtidige valutakurser og sier at dette nesten er umulig for en så lang periode som kampflyanskaffelsen.

– Det gjelder enhver prognose for en variabel som valuta. Og når man skal lage prognoser som går så langt fram i tid som flykjøpet, så er det litt sånn «any number goes».

– Forsvarsdepartementet har lagt til grunn en gjennomsnittlig dollarkurs på 6,47 i sitt regnestykke for flykjøpet. Tror du dette vil holde?

– Jeg finner ingen støtte i empirien til at dollaren skal ned på et sånt nivå. Det er selvsagt stor usikkerhet for slike vurderinger, men med dagens dollarkurs er det i stor grad ønsketenkning at dette skal holde.